કરચલિયાળા ચહેરા પર ઓપતી ઘેઘુર દાઢી, પરંપરાગત સ્કોટિશ યોદ્ધાઓની ઓળખ સમું લાલ, કાળા ચોકઠાંવાળું ગળા ફરતું સફાઈભેર બાંધેલું ટાર્ટન, કરડી આંખોમાંથી વહેતો વણબોલાયેલો ડારો, તોફાની જવાનીની સાહેદી પૂરતા પહોળા ખભા અને ખુરદરી હથેળીમાં વર્તાતી તાકાત... બુઢ્ઢો જેમ્સ મૅક્લિન જાણે સત્તરમી સદીની રોયલ હાઈલેન્ડ રેજિમેન્ટના આદમકદ ભીંતચિત્રોમાંથી બહાર ધસી આવ્યો હોય એવો લાગતો હતો. ચહેરાની ઝુર્રીઓ કે વાળની સફેદી તેને સિત્તેરની પાર ખેંચી જતી હતી, પણ તરાશેલા સિસમ જેવા સ્નાયુઓના ગઠ્ઠા તેને પાછો જુવાની ભણી તાણવા મથતા હતા. એક જમાનામાં સ્કોટલેન્ડ યાર્ડની મશહુર પોલીસનો એ સાર્જન્ટ હતો. જેવો ખુર્રાંટ એવો જ સનકી. જેટલો જડસુ એટલો જ મિજાજી.